ขุดแผลค้ามนุษย์
พรรคก้าวไกลอภิปราย “ตั๋วช้างภาคสอง” รื้อปมพล.ต.ต.ปวีณ พงศ์สิรินทร์ อดีตรอง ผบช.ภ. 8 หัวหน้าพนักงานสอบสวนคดีค้ามนุษย์โรฮีนจา
พรรคก้าวไกลอภิปราย “ตั๋วช้างภาคสอง” รื้อปมพล.ต.ต.ปวีณ พงศ์สิรินทร์ อดีตรอง ผบช.ภ. 8 หัวหน้าพนักงานสอบสวนคดีค้ามนุษย์โรฮีนจา
21 ก.พ. 2565

พรรคก้าวไกลอภิปราย “ตั๋วช้างภาคสอง” รื้อปมพล.ต.ต.ปวีณ พงศ์สิรินทร์ อดีตรอง ผบช.ภ. 8 หัวหน้าพนักงานสอบสวนคดีค้ามนุษย์โรฮีนจา ซึ่งสามารถจับพล.ท.มนัส คงแป้น ผู้ทรงคุณวุฒิกองทัพบก และอดีตนายก อบจ.สตูล แต่กลับถูกโยกย้าย ต้องลาออกจากราชการและลี้ภัยไปอยู่ออสเตรเลีย
ไม่เพียงอภิปรายในสภา เช้าวันรุ่งขึ้น รังสิมันต์ โรม, พรรณิการ์ วานิช ยังสนทนาผ่านวิดีโอคอลกับพล.ต.ต.ปวีณ ตัวเป็น ๆ เห็นกันจะ ๆ จน #ค้ามนุษย์ ขึ้นอันดับหนึ่งในทวีตภพ โดยฝั่งรัฐบาลยังเงียบกริบ ชี้แจงอะไรไม่ได้
อ้อ ไม่แน่นะ เดี๋ยวรัฐบาลอาจซัดกลับ หาว่าพรรคก้าวไกลชังชาติ ขุดเรื่องนี้มาอภิปราย จะทำให้ประเทศไทยกลับไปติด Tier 3 จากตอนนี้ถูกลดลงมาอยู่ Tier 2 Watch List
ว่าที่จริง นี่ไม่ใช่เรื่องใหม่ แต่ 6 ปีผ่านไป คนทั้งประเทศก็ยังงง ทำไมพล.ต.ต.ปวีณต้องถูกย้าย ต้องลี้ภัย ทั้งสร้างผลงานโบแดงให้รัฐบาลคสช. คนส่วนใหญ่คิดว่ามันต้องมีอะไรแหง ต้องไปเจอตอ ต้องแตะของแข็ง ในสังคมไทยที่เต็มไปด้วยเส้นสายเส้นใหญ่เส้นก๋วยจั๊บ จับทหารยศพล.ท. แต่เครือข่ายคงไม่ใช่แค่นั้น
การขุดเรื่องนี้มาเปิดแผลใหม่ใน “จังหวะนรก” ที่ประชาชนเสื่อมศรัทธาต่อรัฐราชการทหารตำรวจ ผนวกเทคโนโลยีออนไลน์ คุยสดกับพล.ต.ต.ปวีณ จึงส่งผลสะเทือนอย่างแรง กระทั่งประเด็นอ่อนไหว ที่สื่อกระแสหลักไม่กล้าถ่ายทอด ก็เผยแพร่ทั่วไปหมด
บางคนมองว่าประเด็นนั้น พล.ต.ต.ปวีณอาจคิดไปเอง ในช่วงหวาดวิตกไม่สามารถไว้ใจใคร แต่ตัดประเด็นนั้นออกไป คนไทยทั้งประเทศก็ไม่เชื่อว่ารัฐบาลประยุทธ์ตั้งแต่ยุคคสช.มาถึงวันนี้ สามารถปราบการค้ามนุษย์ค้าแรงงานได้จริง
ปัดโธ่ โควิดระบาดรอบสองก็รับสารภาพกันเองว่าเพราะแรงงานเพื่อนบ้านทะลักเข้ามาอย่างผิดกฎหมาย เต็มเมืองสมุทรสาคร ลามไปถึงตะวันออก
ปัดโธ่ ลอตเตอรี่เกินราคายังปราบไม่ได้ ยิ่งปราบยิ่งแพง จะเอาฝีมือที่ไหนไปปราบค้าแรงงาน
แน่ละว่าเรื่องค้ามนุษย์ แรงงานผิดกฎหมาย เป็นประเด็นที่ต่างชาติจับตา จึงโดนลดระดับมา Tier 2 Watch List ตั้งแต่กลางปี 64 นี่เป็นข้อพิสูจน์ว่าการแก้ปัญหาโดยใช้อำนาจรัฐประหารเฉียบขาดขึงขังนั้นแก้ไม่ได้จริง แค่ซุกไว้ใต้พรม ทำให้เสียหายอีกต่างหาก เช่น ม.44 ปิดเหมืองทองอัครา แล้วต้องมาต่อรองในอนุญาโตตุลาการ ให้สัมปทานเหมือง 4 แห่ง สิทธิสำรวจล้านไร่
เรื่องแรงงานถ้าจำกันได้ พ.ร.ก.แรงงานต่างด้าวที่ออกในยุคคสช. ปี 2560 ถูกคัดค้านอย่างหนัก จนต้องออก ม.44 ยืดเวลาบังคับใช้ ดึงกลับไปแก้ไขลดโทษ เพราะคนงานเพื่อนบ้านแห่กลับประเทศล้นหลาม เศรษฐกิจหวิดพัง
เรื่องประมง รัฐบาลคสช.หักดิบ เพราะต้องการปลดธงเหลือง IUU ออกกฎหมายระเบียบบังคับมากมาย ปฏิบัติไม่ได้จริง ผิดนิดผิดหน่อยโทษปรับสูง จนเรือประมงร้องโอดโอย ประท้วงหลายครั้งไม่เป็นผล เลิกกิจการกันไปเยอะ
ก่อนเลือกตั้ง ไม่ใช่แค่พรรคฝ่ายค้าน แต่พรรคภูมิใจไทย พรรคประชาธิปัตย์ ก็เดินสายรับฟังรับแก้ปัญหาประมง แต่ไม่มีใครแก้ได้ พรรคราชการใหญ่กว่า นี่พรรคเพื่อไทยจะเสนอแก้กฎหมายประมง 6 ฉบับ คงไม่ผ่านตามเคย
รัฐบาลคงบอกว่า พรรคก้าวไกลขุดเรื่องเก่า ไม่เกี่ยวกับรัฐบาลนี้ โรมไม่ได้อภิปรายประยุทธ์ (ฮา) ไม่จำเป็นต้องตอบ
แต่สิ่งที่บอกคือการแก้ปัญหาล้มเหลว ไร้ประสิทธิภาพ การค้ามนุษย์อย่างโหดเหี้ยมแบบโรฮีนจาอาจจะเงียบหายไป แต่แรงงานผิดกฎหมายยังทำกันเป็นขบวนการ โดยเจ้าหน้าที่มีเอี่ยว เรือประมงถูกบีบเข้ามาตรฐาน IUU แต่ล้มตายไปกว่าครึ่ง ผิดระเบียบก็จ่ายใต้โต๊ะ
ปัญหาแรงงานข้ามชาติสะท้อนความล้มเหลวของรัฐราชการ ไม่ว่าจะมองในด้านสิทธิมนุษยชนหรือทางเศรษฐกิจ ก็ล้มเหลวทั้งสองด้าน